Matul l-2016, ir-Rapid Intervention Unit tal-Pulizija rnexxielha tarresta 472 persuna, 20 minnhom identifikati bħala wanted fuq in- National Police System . 247 mill-arresti kienu dwar involviment fejn jidħol ġlied, 101 persuna kienu detenuti b'konnessjoni dwar involviment f'każi dwar droga, u 54 minn dawn l-arresti kienu kklassifikati bħala każi ta' serq. Waqt konferenza tal-aħbarijiet ilbieraħ , il-Ministru tkellem ukoll dwar ħidma oħra tal-membri tar-Rapid Intervention Unit, dik li matul l-2016 intervjenew f'madwar 18,150 każ jew sejħa ta' assistenza. L-aktar li jispikkaw huma n-numru ta' vetturi u ta' persuni mwaqqfa u mfittxija waqt roadblocks , hekk kif l-istatistika turi li fl-istess sena twaqqfu 10,689 vettura u ġew imfittxija 754 persuna mill-RIU. Statistika oħra turi li waqt patrol ta' rutina fl-2016, membri tal-RIU rnexxielhom jintraċċaw erbatax-il karozza misruqa u 27 karozza oħra kklassifikata bħala wanted . Dan filwaqt li l-iskwadra tal-RIU ssejħet 606 darba dwar każi ta' ġlied jew ta' argumenti, bi 22 każ ikun dwar stabbings . Apparti d-doveri tal-RIU, fosthom li toffri assistenza lid-distretti u lis-sezzjonijiet tal-Pulizija bl-aktar mod immedjat, taqdi wkoll funzjonijiet fil-qasam tal-Protezzjoni tal- VIPs u escort duties . Il-Ministru tkellem dwar l-irwol vitali li qed tilgħab l-RIU fil-laqgħat li qed isiru matul il-Presidenza Maltija tal-Kunsill tal-Unjoni Ewropea f'Malta, billi tipprovdi protezzjoni lill- VIPs .